CELEX: 32016D0037
Language: mt
Date: 2016-01-16 00:00:00
Title: Deċiżjoni tal-Kunsill (PESK) 2016/37 tas-16 ta' Jannar 2016 dwar id-data ta' applikazzjoni tad-Deċiżjoni (PESK) 2015/1863 li temenda d-Deċiżjoni 2010/413/PESK dwar miżuri restrittivi kontra l-Iran

16.1.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               LI 11/1
            
         DEĊIŻJONI TAL-KUNSILL (PESK) 2016/37
   tas-16 ta' Jannar 2016
   dwar id-data ta' applikazzjoni tad-Deċiżjoni (PESK) 2015/1863 li temenda d-Deċiżjoni 2010/413/PESK dwar miżuri restrittivi kontra l-Iran
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:
   
               (1)
            
            
               Fis-26 ta' Lulju 2010, il-Kunsill adotta d-Deċiżjoni 2010/413/PESK (1) dwar miżuri restrittivi kontra l-Iran.
            
         
               (2)
            
            
               Fl-14 ta' Lulju 2015, iċ-Ċina, Franza, il-Ġermanja, il-Federazzjoni Russa, ir-Renju Unit u l-Istati Uniti, bl-appoġġ tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà, laħqu ftehim dwar soluzzjoni komprensiva fit-tul għall-kwistjoni nukleari Iranjana. L-implimentazzjoni b'suċċess tal-Pjan ta' Azzjoni Komprensiv Konġunt (PAKK) ser tiżgura n-natura esklużivament paċifika tal-programm nukleari Iranjan u tipprovdi għat-tneħħija totali tas-sanzjonijiet kollha relatati mal-kwistjonijiet nukleari.
            
         
               (3)
            
            
               Fl-20 ta' Lulju 2015, il-Kunsill tas-Sigurtà tan-Nazzjonijiet Uniti adotta r-Riżoluzzjoni (UNSCR) 2231 (2015) li tapprova l-PAKK, filwaqt li ħeġġeġ l-implimentazzjoni sħiħa tagħha f'konformità mal-iskeda ta' żmien stabbilita fil-PAKK u li tipprovdi għal azzjonijiet li għandhom isiru f'konformità mal-PAKK.
            
         
               (4)
            
            
               L-UNSCR 2231 (2015) tipprovdi li, malli l-IAEA tkun ivverifikat l-implimentazzjoni tal-impenji tal-Iran relatati ma' kwistjonijiet nukleari kif stabbilit fil-PAKK, id-dispożizzjonijiet tal-UNSCR 1696 (2006), 1737 (2006), 1747 (2007), 1803 (2008), 1835 (2008), 1929 (2010) u 2224 (2015) għandhom jiġu terminati.
            
         
               (5)
            
            
               L-UNSCR 2231 (2015) tipprovdi wkoll li l-Istati għandhom jikkonformaw mad-dispożizzjonijiet rilevanti li jinsabu fid-dikjarazzjoni tal-14 ta' Lulju 2015 miċ-Ċina, Franza, il-Ġermanja, il-Federazzjoni Russa, ir-Renju Unit, l-Istati Uniti u l-Unjoni Ewropea, mehmuża bħala l-Anness B għall-UNSCR 2231 (2015), li għandha l-għan li tippromwovi t-trasparenza u toħloq atmosfera li tiffaċilita l-implimentazzjoni sħiħa tal-PAKK.
            
         
               (6)
            
            
               Fit-18 ta' Ottubru 2015, permezz tad-Deċiżjoni (PESK) 2015/1863 (2), il-Kunsill iddeċieda li jittermina l-implimentazzjoni tas-sanzjonijiet ekonomiċi u finanzjarji kollha tal-Unjoni relatati ma' kwistjonijiet nukleari, b'kont meħud tal-UNSCR 2231 (2015) u l-Anness B għall-UNSCR 2231 (2015), fl-istess ħin li l-IAEA tkun ivverifikat li l-Iran implimenta l-miżuri maqbula relatati ma' kwistjonijiet nukleari.
            
         
               (7)
            
            
               Permezz tad-Deċiżjoni (PESK) 2015/1863, il-Kunsill iddeċieda wkoll li jintroduċi, malli l-IAEA tkun ivverifikat l-implimentazzjoni tal-impenji tal-Iran relatati ma' kwistjonijiet nukleari, reġim ta' awtorizzazzjoni l li jirrieżamina u jiddeċiedi dwar trasferimenti relatati ma' kwistjonijiet nukleari lejn, jew dwar attivitajiet relatati ma' kwistjonijiet nukleari ma', l-Iran li mhumiex koperti mill-UNSCR 2231 (2015), b'konsistenza sħiħa mal-PAKK.
            
         
               (8)
            
            
               Skont it-tieni paragrafu tal-Artikolu 2 tad-Deċiżjoni (PESK) 2015/1863, dik id-Deċiżjoni għandha tapplika mid-data li fiha l-Kunsill jinnota li d-Direttur Ġenerali tal-IAEA ppreżenta rapport lill-Bord tal-Gvernaturi tal-IAEA u lill-Kunsill tas-Sigurtà tan-Nazzjonijiet Uniti li jikkonferma li l-Iran ħa l-miżuri speċifikati fil-paragrafi 15.1 sa 15.11 tal-Anness V tal-PAKK.
            
         
               (9)
            
            
               Il-Kunsill innota li fil-16 ta' Jannar 2016 id-Direttur Ġenerali tal-IAEA ppreżenta rapport lill-Bord tal-Gvernaturi tal-IAEA u lill-Kunsill tas-Sigurtà tan-Nazzjonijiet Uniti li jikkonferma li l-Iran ħa l-miżuri speċifikati fil-paragrafi 15.1 sa 15.11 tal-Anness V tal-PAKK,
            
         ADOTTA DIN ID-DEĊIŻJONI:
   Artikolu 1
   Id-Deċiżjoni (PESK) 2015/1863 għandha tapplika mis-16 ta' Jannar 2016.
   Artikolu 2
   Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, is-16 ta' Jannar 2016.
      
         
            Għall-Kunsill
         
         
            Il-President
         
         A.G. KOENDERS
      
   
   
      (1)  Deċiżjoni tal-Kunsill 2010/413/PESK tas-26 ta' Lulju 2010 dwar miżuri restrittivi kontra l-Iran u li tħassar il-Pożizzjoni Komuni 2007/140/PESK (ĠU L 195, 27.7.2010, p. 39).
   
      (2)  Deċiżjoni tal-Kunsill (PESK) 2015/1863 tat-18 ta' Ottubru 2015 li temenda d-Deċiżjoni 2010/413/PESK dwar miżuri restrittivi kontra l-Iran (ĠU L 274, 18.10.2015, p. 174).